En tjenestemann fra Garda
**Garda Síochána na hÉireann** ([ˈgaːrdə ʃiːˈxaːnə nə ˈheːɾʲən], irsk for «Irlands fredsvoktere») er Irlands politi. Styrken ledes av en politidirektør som utnevnes av regjeringen. Hovedkvarteret ligger i Phoenix Park i Dublin.

Navnet
------

I begynnelsen omtalte man på engelsk styrken som *Civic Guard*, men dette falt raskt ut av bruk. I synkende grad av formalitet omtales styrken som *An Garda Síochána*, *Garda Síochána*, *Garda*, *Gardaí*, eller *guards*. 

En konstabel er også kjent som en *garda*, i flertall *gardaí*; *garda* er laveste rang innen styrken, og brukes derfor som tittel på vanlige konstabler. I praksis vil de fleste i Irland tiltale konstabler som *guard* fordi dette er mer bekvemt når man snakker engelsk. Kvinnelige konstabler ble tidligere offisielt kalt *bangharda* ([banɣaːrdə]), «kvinnevokter». Denne betegnelsen ble avskaffet i 1990, men brukes fortsatt i dagligtale om man ønsker å spesifisere at det dreier seg om en kvinnelig konstabel.

Struktur
--------

Styrken ledes av en politidirektør, som rett under seg har to visepolitidirektører, en med ansvar for strategisk arbeid og ressursforvaltning, og en med ansvar for operasjoner. Under dem kommer ti underpolitidirektører, hvorav seks har ansvar innenfor geografiske områder mens de fire andre har støtteroller på nasjonalt plan. En sivilt ansatt finansdirektør står organisatorisk sett på samme nivå som underpolitidirektører. Styrken er delt inn i seks regioner, hver ledet av en underpolitidirektør. Regionene er Stor-Dublin, Øst, Nord, Sør, Sør-Øst og Vest. 

På neste nivå finner man omkring 25 politikommissærer, som leder divisjoner. Hver divisjon er delt inn i distrikter, som ledes av en visepolitikommissær med støtte fra flere inspektører. Hvert distrikt er så inndelt i underdistrikter, som ledes av sersjanter. 

Et underdistrikt har normalt én politistasjon. Hvor mange som arbeider der varierer i forhold til hvilke utfordringer styrken har. De fleste tjenestemennene er vanlige konstabler, gardaí. Det aller nederste trinnet er kadetter, som i deler av opplæringstiden er utplassert i underdistrikter. 

Styrken har omkring 1000 sivilt ansatte i støttestillinger. 

Chigireacht an Gharda Síochána er tilsynsorgan for styrken.

Bevæpning
---------

Uniformerte tjenestemenn bærer ikke rutinemessig skytevåpen. Da styrken ble opprettet var den bevæpnet, men den provisoriske regjeringen valgte raskt å gjøre om dette. Den første politidirektøren, Michael Staines, uttalte at «Garda Síochána ville ikke lykkes gjennom styrke fra våpen eller antall, men gjennom sin moralske autoritet som folkets tjenere.»

Omkring 3000 av de 12 000 medlemmene av Garda er regelmessig bevæpnet. Dette inkluderer Emergency Response Unit og andre spesialavdelinger, samt de fleste detektiver.

Kjøretøy
--------

Kjøretøyene er normalt hvite med to smale, blå striper og en kraftig grønn stripe, samt styrkens våpenskjold.

Politigrader og distinksjoner
-----------------------------

| Engelsk | Commissioner | Deputycommissioner | Assistantcommissioner | Chiefsuperintendent | Superintendent | Inspector | Sergeant | Garda | Garda reserve | Student | Student reserve |
| --- | --- | --- | --- | --- | --- | --- | --- | --- | --- | --- | --- |
| Irsk | *Coimisinéir* | *LeasChoimisinéir* | *Cúntóir-Choimisinéir* | *Ard-Cheannfort* | *Ceannfort* | *Cigire* | *Sáirsint* | *Garda Ionaid* | *Mac Léinn Gharda* | *Mac Léinn Ionaid* |
| Tilsvarende norsk politigrad | Politidirektør | Assisterende politidirektør | Politimester | Politiinspektør (driftsenhetsleder) | Politiinspektør | Politioverbetjent | Politiførstebetjent | Politibetjent | Politireserven | Politistudent | Politistudent Politireserven |
| Ansatte 2022 | 1 | 2 | 8 | 46 | 168 | 466 | 2,074 | 11,411 |
| Distinksjoner | Rank insignia of Garda Commissioner | Rank insignia of Garda Deputy Commissioner | Rank insignia of Garda Assistant Commissioner | Rank Insignia of Garda Chief Superindendent | Rank insignia of Garda Superintendent | Rank insignia of Garda Inspector |  |  |  |  |  |

Bilder
------

* Irske fredsvoktereIrske fredsvoktere
* Politibåt på LiffeyPolitibåt på Liffey
* Trafikkorpset i Garda SíochánaTrafikkorpset i Garda Síochána
* PolitihelikopterPolitihelikopter
* PolitihelikopterePolitihelikoptere
* DistinksjonerDistinksjoner

Referanser
----------

1. ↑  Gardáí er flertallform av garda, som i seg selv er en kollektivform (*voktere*), og blir derfor regnet som mer uformell

Eksterne lenker
---------------

* (ga) Offisielt nettsted Rediger på Wikidata

* (en) Garda Síochána – kategori av bilder, video eller lyd på Commons Rediger på Wikidata

* (en) Garda Síochána – galleri av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** ISNI
 |

1. ↑  «Garda Numbers by Division and Station Breakdown». *Garda*.
2. ↑  «Garda Uniform and Badges». Arkivert fra originalen 2. februar 2023. Besøkt 23.1.2021.